贈蜀僧妙高
作者：王庭珪
朝代：宋

paragraphs: 峨眉山頭古時月，浮雲捲盡塵埃滅。
曾隨僧宴入中京，光照九天開玉闕。
山月如今亦送君，影落洞庭波底徹。
此時看月憶峨眉，山色湖光兩奇絕。
明月隨君却復東，千里相思共吳越。
問言古月與今月，水鳥風林盡能說。
溪邊惜别重吟哦，顧我無才奈若何。
他日長安逢李白，再乞峨眉山月歌。